ოსკარის მე-80 დაჯილდოება
ოსკარის მე-80 დაჯილდოების ცერემონია — საუკეთესო ფილმებისა და კინოხელოვანების რიგით მე-80 დაჯილდოება კინემატოგრაფიულ ხელოვნებათა და მეცნიერებათა აკადემიის პრემიით. ცერემონია გაიმართა 2008 წლის 24 თებერვალს და მასში მონაწილეობა მიიღეს 2007 წელს გამოსულმა საუკეთესო ფილმებმა. დაჯილდოება ჩვეულებისამებრ გაიმართა კოდაკის თეატრში, ჰოლივუდი, ლოს-ანჯელესი. ოსკარის დაჯილდოებას აშშ-ში გადასცემდა ABC. შოუს მასპინძელი იყო ჯონ სტიუარტი, რომელმაც მანამდე 78-ე დაჯილდოებასაც უმასპინძლა 2006 წელს. 20 თებერვალს, Beverly Wilshire Hotel-ში გაიმართა ცერემონია, სადაც გადაცემული იქნა აკადემიის ჯილდო ტექნიკური მიღწევებისთვის. შოუს უმასპინძლა ჯესიკა ალბამ. ყველაზე მეტი, ოთხი ჯილდო მიიღო ფილმმა მოხუცებისთვის ადგილი არ არის საუკეთესო სურათისა და საუკეთესო რეჟისორის ჩათვლით. ყველაზე მეტი, 8 ნომინაციაც მასთან ერთად მიიღო ფილმმა და იქნება სისხლი. ცერემონიის ტელეგადაცემას თვალი ადევნა 31.8 მილიონმა მაყურებელმა.